*****

ΚΑΝΟΝΙΣΜΟΣ (ΕΟΚ) αριθ. 3893/88 ΤΗΣ ΕΠΙΤΡΟΠΗΣ

της 14ης Δεκεμβρίου 1988

που τροποποιεί τον κανονισμό (ΕΟΚ) αριθ. 2290/83 για τον καθορισμό των διατάξεων εφαρμογής των άρθρων 50 έως 59 του κανονισμού (ΕΟΚ) αριθ. 918/83 του Συμβουλίου για τη θέσπιση του κοινοτικού καθεστώτος τελωνειακών ατελειών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 918/83 του Συμβουλίου της 28ης Μαρτίου 1983 για τη θέσπιση του κοινοτικού καθεστώτος τελωνειακών ατελειών (1), όπως τροποποιήθηκε από τον κανονισμό (ΕΟΚ) αριθ. 1315/88 (2), και ιδίως το άρθρο 143,

Εκτιμώντας:

ότι τα άρθρα 63α και 63β του κανονισμού (ΕΟΚ) αριθ. 918/83 εισήγαγαν οριστικά στο κοινοτικό καθεστώς τελωνειακών ατελειών τις, μέχρι τότε, προαιρετικές διατάξεις των άρθρων 137 και 138 αυτού όσον αφορά την εισαγωγή συσκευών και οργάνων που χρησιμοποιούνται για την έρευνα, τη διάγνωση ή την εφαρμογή ιατρικών θεραπευτικών μεθόδων·

ότι οι συγκεκριμένες διατάξεις μπορούν εν μέρει να βασίζονται σε εκείνες που περιλαμβάνονται στον κανονισμό (ΕΟΚ) αριθ. 2290/83 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1745/85 (4)·

ότι, συνεπώς, φαίνεται σκόπιμο να ρυθμιστούν όλες αυτές οι περιπτώσεις με το ίδιο μέσο και συγκεκριμένα με τροποποίηση των διατάξεων του κανονισμού (ΕΟΚ) αριθ. 2290/83 η οποία αποσκοπεί σε επέκταση της ισχύος αυτού·

ότι είναι επίσης σκόπιμη η προσαρμογή ορισμένων διαδικαστικών διατάξεων, οι οποίες κρίνονται αναγκαίες υπό το φως της εμπειρίας που αποκτήθηκε από την εφαρμογή των ισχυουσών διατάξεων·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακών Ατελειών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2290/83 τροποποιείται ως εξής:

1. Ο τίτλος αντικαθίσταται από το ακόλουθο κείμενο:

«Κανονισμός (ΕΟΚ) αριθ. 2290/83 της Επιτροπής της 29ης Ιουλίου 1983 περί καθορισμού των διατάξεων εφαρμογής των άρθρων 50 έως 59 και των άρθρων 63α και 63β του κανονισμού (ΕΟΚ) αριθ. 918/83 του Συμβουλίου για τη θέσπιση του κοινοτικού καθεστώτος τελωνειακών ατελειών».

2. Το άρθρο 1 αντικαθίσταται από το ακόλουθο κείμενο:

«Άρθρο 1

Ο παρών κανονισμός καθορίζει τις διατάξεις εφαρμογής των άρθρων 50 ως 59, 63α και 63β του κανονισμού (ΕΟΚ) αριθ. 918/83, ο οποίος καλείται στο εξής βασικός κανονισμός».

3. Το άρθρο 7 παράγραφος 2 το δεύτερο εδάφιο αντικαθίσταται από το ακόλουθο κείμενο:

«Μέχρις ότου ληφθεί απόφαση, κατ' εφαρμογή του παρόντος άρθρου σχετικά με την αίτηση για ατελή εισαγωγή, η αρμόδια αρχή είναι δυνατόν να επιτρέψει την εισαγωγή του οργάνου ή της συσκευής που αποτελεί αντικείμενο της αιτήσεως με προσωρινή απαλλαγή από τους εισαγωγικούς δασμούς, υπό τον όρο ότι ο παραλήπτης, ίδρυμα ή οργανισμός, αναλαμβάνει την υποχρέωση να καταβάλει τους δασμούς σε περίπτωση που δεν πρόκειται να χορηγηθεί η ατέλεια».

4. Στο άρθρο 7 παράγραφος 7 προστίθεται το ακόλουθο κείμενο:

«Η προθεσμία αυτή, μπορεί εντούτοις, να παραταθεί χωρίς η συνολική προθεσμία να υπερβαίνει τους εννέα μήνες εφόσον η Επιτροπή έχει ζητήσει από το κράτος μέλος συμπληρωματικά πληροφοριακά στοιχεία για τη λήψη απόφασης. Σ' αυτή την περίπτωση, η Επιτροπή πρέπει να πληροφορήσει σχετικά την αρμόδια αρχή που διαβίβασε την αίτηση πριν από τη λήξη της αρχικής προθεσμίας των έξι μηνών».

5. Παρεμβάλλεται ο ακόλουθος τίτλος V α):

«ΤΙΤΛΟΣ Va

ΕΙΔΙΚΕΣ ΔΙΑΤΑΞΕΙΣ ΣΧΕΤΙΚΑ ΜΕ ΤΗΝ ΑΤΕΛΗ ΕΙΣΑΓΩΓΗ ΙΑΤΡΙΚΩΝ ΟΡΓΑΝΩΝ Ή ΣΥΣΚΕΥΩΝ ΒΑΣΕΙ ΤΩΝ ΑΡΘΡΩΝ 63Α ΚΑΙ 63Β ΤΟΥ ΒΑΣΙΚΟΥ ΚΑΝΟΝΙΣΜΟΥ

Άρθρο 15α

1. Προκειμένου να επιτραπεί η ατελής εισαγωγή οργάνων ή συσκευών βάσει των διατάξεων των άρθρων 63α και 63β του βασικού κανονισμού, ο προϊστάμενος του παραλήπτη, ιδρύματος ή οργανισμού, ή ο εξουσιοδοτημένος αντιπρόσωπος του, πρέπει να υποβάλει τη σχετική αίτηση στην αρμόδια αρχή του κράτους μέλους, όπου βρίσκεται το εν λόγω ίδρυμα ή οργανισμός.

2. Η αίτηση που αναφέρεται στην παράγραφο 1 πρέπει να περιλαμβάνει τις ακόλουθες πληροφορίες για το σχετικό όργανο ή συσκευή:

α) την ακριβή εμπορική περιγραφή του εν λόγω οργάνου ή συσκευής, που χρησιμοποιείται από τον κατασκευαστή του και την υποτιθέμενη κατάταξή του στη δασμολογική ονοματολογία·

β) το όνομα ή την εταιρική επωνυμία και τη διεύθυνση του κατασκευαστή και, κατά περίπτωση, του προμηθευτή·

γ) τη χώρα καταγωγής του οργάνου ή της συσκευής,

δ) τον τόπο, όπου πρόκειται να χρησιμοποιηθεί το όργανο ή η συσκευή·

ε) τη χρήση για την οποία προορίζεται το όργανο ή η συσκευή.

3. Όταν πρόκειται για δωρεά, η αίτηση πρέπει ακόμη να περιλαμβάνει:

α) το όνομα ή την εταιρική επωνυμία και τη διεύθυνση του δωρητή·

β) τη βεβαίωση του αιτούντος ότι:

- η δωρεά των συγκεκριμένων οργάνων ή συσκευών δεν καλύπτει καμία πρόθεση εμπορικής μορφής εκ μέρους του δωρητή και ότι

- ο δωρητής δεν συνδέεται με κανέναν τρόπο με τον κατασκευαστή των συσκευών ή των οργάνων για τα οποία ζητείται η ατέλεια.

Άρθρο 15β

1. Όταν η αρμόδια αρχή κράτους μέλους σκοπεύει να επιτρέψει την ατελή εισαγωγή συσκευών ή οργάνων, όπως αυτά ορίζονται στο άρθρο 63α του βασικού κανονισμού, αυτή συμβουλεύεται τα άλλα κράτη μέλη σχετικά με τον ισοδύναμο χαρακτήρα συσκευών ή οργάνων κατασκευαζομένων στην Κοινότητα.

2. Αν, μετά από προθεσμία τεσσάρων μηνών, δεν δοθεί απάντηση στην εν λόγω αρμόδια αρχή, η τελευταία θεωρεί ότι στα ερωτηθέντα κράτη μέλη δεν υπάρχει παραγωγή οργάνων ισοδυνάμων προς εκείνο, που αποτέλεσε το αντικείμενο της αίτησης για χορήγηση της ατέλειας.

3. Στην περίπτωση που η προθεσμία των τεσσάρων μηνών αποδειχθεί ανεπαρκής για την υπηρεσία από την οποία ζητείται η πληροφορία, αυτή ενημερώνει σχετικά την αρμόδια αρχή προσδιορίζοντας την προθεσμία μέσα στην οποία πρέπει να αναμένεται η οριστική της απάντηση και η οποία δεν μπορεί να υπερβαίνει δύο επιπλέον μήνες.

4. Αν, μετά το πέρας της διαδικασίας διαβουλεύσεων που προβλέπεται στις παραγράφους 1, 2 και 3, η αρμόδια αρχή διαπιστώσει ότι πληρούνται οι προϋποθέσεις που αναφέρονται στο άρθρο 63α παράγραφος 1 στοιχεία α), β) και γ) του βασικού κανονισμού χορηγεί την ατέλεια ενώ, σε αντίθετη περίπτωση, την αρνείται.

Άρθρο 15γ

Όταν η αρμόδια αρχή του κράτους μέλους όπου βρίσκεται ο παραλήπτης, ίδρυμα ή οργανισμός, δεν είναι σε θέση να λάβει την απόφαση που αναφέρεται στο άρθρο 15β εφαρμόζονται, τηρουμένων των αναλογιών, οι διατάξεις για τη διαδικασία που προβλέπεται στο άρθρο 7 παράγραφοι 2 ως 7, σχετικά με την ατελή εισαγωγή επιστημονικών οργάνων και συσκευών.

Άρθρο 15δ

Οι διατάξεις των άρθρων 15α, 15β και 15γ εφαρμόζονται, τηρουμένων των αναλογιών, για τα ανταλλακτικά, στοιχεία και ειδικά εξαρτήματα και για τα εργαλεία που χρησιμοποιούνται για τη συντήρηση, τον έλεγχο, τον έλεγχο ακριβείας ή την επιδιόρθωση οργάνων ή συσκευών που εισάγονται ατελώς βάσει του άρθρου 63α παράγραφος 2 στοιχεία α) και β) του βασικού κανονισμού.

Άρθρο 15ε

Οι διατάξεις του άρθρου 8 εφαρμόζονται τηρουμένων των αναλογιών».

6. Στο άρθρο 16 παράγραφος 1 το πρώτο εδάφιο αντικαθίσταται από το ακόλουθο κείμενο:

«Κάθε κράτος μέλος κοινοποιεί στην Επιτροπή τον πίνακα των οργάνων, των συσκευών, των ανταλλακτικών, των στοιχείων, των εξαρτημάτων και εργαλείων, των οποίων η τιμή ή δασμολογική αξία υπερβαίνει τα 5 000 Ecu και των οποίων έχει επιτραπεί ή όχι η ατελής εισαγωγή κατ' εφαρμογή των διατάξεων του άρθρου 7 παράγραφος 1, του άρθρου 14 παράγραφος 1 ή του άρθρου 15β παράγραφος 4.»

Άρθρο 2

Ο παρών κανονισμός αρχίζε να ισχύει την 1η Ιανουαρίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Δεκεμβρίου 1988.

Για την Επιτροπή

COCKFIELD

Αντιπρόεδρος

(1) ΕΕ αριθ. L 105 της 23. 4. 1983, σ. 1.

(2) ΕΕ αριθ. L 123 της 17. 5. 1988, σ. 2.

(3) ΕΕ αριθ. L 220 της 11. 8. 1983, σ. 20.

(4) ΕΕ αριθ. L 167 της 27. 6. 1985, σ. 21.